
Üzemi méretű szennyvíztisztító technológia léptékcsökkentéséből adódó problémáinak kiküszöbölése laboratóriumi méretben

Kutatásom célja volt annak megállapítása, hogy milyen ciklus beállítások mellett
lehetséges nagyüzemi, anaerob, anoxikus és oxikus medencetereket tartalmazó (A2/O)
szennyvíztisztító technológiát átültetni laboratóriumi méretű, szakaszos üzemű (SBR)
technológiává úgy, hogy a nagyüzemi és a laboratóriumi méretű rendszer tisztítási
hatékonysága a lehető legnagyobb mértékben egyezzen.
Az üzemi méretű, anaerob medenceteret is tartalmazó technológiák laboratóriumi méretű
szakaszos üzemű technológiára történő átültetése szennyvíztisztítás területén nehézségekbe
ütközik. Ennek oka, hogy a többletfoszfor eltávolításhoz szükséges körülmények nehezen
biztosíthatók, mivel egyrészt anaerob - azaz oxigén- és nitrátmentes - környezet, másrészt
elegendő mennyiségű, könnyen bontható szerves anyag egyidejű megléte szükséges hozzá. A
kutatás ideje alatt egy laboratóriumi SBR technológia hosszú idejű folyamatos üzemeltetése
mellett rendszeres méréseket végeztem, három különböző beállítást vizsgálva.
A szakirodalomban olvasható módon alakítottam ki az első beállítást, melyben a befolyó
szennyvizet közvetlen az iszapréteg alá, kevertetés nélkül, hosszú időn keresztül juttattjuk be
annak érdekében, hogy így lokális anaerob körülmények kialakulását érjük el a biológiai
többletfoszfor eltávolítás érdekében. Mivel ezzel a beállítással nem sikerült megfelelő
foszforeltávolítást elérni, további kettő beállítást vizsgáltam. Elsőként a szennyvíz gyors,
kevertetés melletti feladásával próbáltam meg elérni, hogy az előző tisztítási ciklus végén az
iszapos vízzel a reaktorban maradó nitrátot denitrifikálja a biológia, majd ezt követően anaerob
körülmények alakuljanak ki a többletfoszfor eltávolítás érdekében. A másik beállításban a
szennyvíz betáplálást két egyenlő mennyiségre osztottam, időben is elcsúsztatva azokat.
Feltételeztem, hogy az első betáplálást követően az anoxikus körülmények között
denitrifikálódik a reaktorban visszamaradt nitrát, a második betáplálással a reaktorba érkező
friss, könnyen bontható tápanyagban dús szennyvíz pedig biztosítani tudja a foszfor
akkumuláló mikroorganizmusok számára szükséges szerves anyagot az így kialakult anaerob
körülmények mellett.
Mérési eredményeim alapján mind a második, mind a harmadik beállítás alkalmas a
nagyüzemi A2/O rendszerrel egyező mértékű biológiai többletfoszfor eltávolítás biztosítására
– amennyiben ezt a befolyó szennyvíz C:N:P aránya is lehetővé teszi.



